Takrolimus

náhľad|takrolimus
**Takrolimus** (tiež **tacrolimus**, **FK-506,** **fujimycín**) je imunosupresívum, ktoré sa viaže na FK-viažuci proteín (FKBP), pričom vzniká inhibičný komplex, ktorý inhibuje kalcineurín. Takrolimus teda podobne ako cyklosporín A inhibuje kalcineurín. Takrolimus bol izolovaný v roku 1987 ako fermentačný produkt pôdnej baktérie *Streptomyces tsukubaensis*, ktorá bola nájdená blízko japonskej hory Tsukuba, podľa ktorej má baktéria druhové meno. Látku izolovali v japonskej firme Fujisawa Pharmaceutical, ktorá v roku 2005 fúzovala s firmou Yamanouchi Pharmaceutil, a pomenovali ju fujimycín. Názov takrolimus vznikol prebratím slabík a hlások z názvu **<u>T</u>**sukuba M**<u>acroli</u>**de Im**<u>mu</u>**no**<u>s</u>**uppressive.

Takrolimus sa používa na prevenciu odmietnutia transplantovaného orgánu, prípadne na liečbu odmietnutého orgánu. Ďalej sa lokálne vo forme masti používa na terapiu atopickej dermatitídy od 2 rokov veku dieťaťa, ak nereaguje na topické kortikosteroidy. Masť sa nesmie podávať na malígne a premalídne kožné lézie, na porušenú kožu. Natretú kožu treba chrániť pred UV žiarením.

## Viacnásobná kontrola podávanej formy takrolimu
Pri podávaní takrolimu musí byť prísne kontrolovaná správnosť podávanej medikácie (kontrola vydávaných liekov v lekárni, kontrola podávaných liekových foriem takrolimu zdravotnými sestrami alebo lekármi pred intravenóznou aplikáciou atď), aby nedošlo ku zámene s inou formou takrolimu (forma s predĺženým uvoľňovaním vs. forma s okamžitým uvoľňovbaním). Boli popísané prípady rejekcie transplantovaného orgánu po chybnej zámene liekovej formy takrolimu. 

## Farmakokinetika
Takrolimus je v porovnaní s cyklosporínom A stokrát účinejšie liečivo, preto sa podáva v dávke len 25 až 300&nbsp;μg/kg/deň, pričom cyklosporín A sa podáva v dávkach až 15 mg/kg/deň, čiže až 1000-krát vyšších dávkach. V porovnaní s cyklosporínom A bol u takrolimu pozorovaný vyšší výskyt potransplantačných lymfómov u detí ako dôsledok silnejšej imunosupresie.

Takrolimus je možné podávať perorálne podobne ako cyklosporín A. Takrolimus je silno metabolizovaný v pečeni a črevách cytochrómom P450 (CYP3A4), čoho dôsledkom sú časté liekové interakcie, ako aj interakcia s prípravkami s Ľubovníkom bodkovaným alebo grafefruitovou šťavou, ktoré sa nesmú konzumovať súčasne s terapiou takrolimom.

Biologická dostupnosť takrolimu po perorálnom podaní je len 20 až 25 %, pričom interindividuálne rozdiely biologickej dostupnosti môžu byť až v intervale 6 % ať 43 %.

Takrolimus sa vylučuje žlčou a stolicou.

## Nežiaduce účinky
Takrolimus je nefrotoxický, počas terapie je nutné sledovať funkciu obličiek biochemickými testami. Takrolimus je aj neurotoxický, spôsobuje kŕče, motorické poruchy. Vyvoláva glukózovú intoleranciu a iatrogénny diabetes mellitus.

### Infekcie
Vírusy, ktoré sa reaktivujú pri užívaní imunosupresív sú:

* JC vírus (JCV), ktorý vedie na rozvoj smrteľnej progresívnej multifokálnej leukoencefalopatie (PML), ktorý sa prejavuje neurologickými symptómami,
* BK vírus (BKV), ktorý vedie na nefropatiu 
* cytomegalovírus (CMV)
* ľudský herpesvírus 8 (HHV-8), ktorý vedie na Kaposhiho sarkóm,
* vírus Epsteina a Barrovej (EBV), ktorý vedie na lymfoproliferatívne porchuy (lymfómy).

Ďalej sa môžu objaviť lokálne alebo systémové infekcie baktériami, plesňami, kvasinkami, prvokmi alebo parazitmi. 

## Referencie

Kategória:Liečivá
Kategória:Imunosupresíva